钦定古今图书集成/理学汇编/学行典/第210卷 > 徐禘
## 钦定古今图书集成/理学汇编/学行典/第210卷 > 徐禘

按《兰谿县志》：徐禘，字伯诚，天性孝友，嗜书史，善行书。
年未壮，公财让产，善成父志，知大义。郑北园瓘为《活
佛记》赠之曰：“比邻有文玖甫，里之良也。”而其曾孙禘
者，醇懿肖之，孝敬尤不可言。市之人率钱奉佛以招
禘，禘辄应之曰：“吾自奉活佛。”问：活佛何在？曰：“堂前父
母即活佛也。”夫世俗衰薄，如禘者，千万中无一人焉。
至谓“父母为活佛，古今人所未道。”禘襟度闲远，与人
罕见人过，熙熙然。伯仲四人同居，父母偕老，轮膳以
养，欢如也。年向艾，每晨起问兴，寝讫梳洗，出客座，焚
香洒扫，乃入衣冠。暇或会乡族老登游山水，闲返则
面老母娱笑，道所游景，盖数十年如一日也。后以长
子贵，赠礼部祠祭司员外郎。